Ecclestone vil møte Bahrain-opposisjon
Formel 1-sjef Bernie Ecclestone forsikrer opposisjonelle i Bahrain om at han er villig til å møte dem.
Det er ventet demonstrasjoner i forbindelse med helgens VM-runde i formel 1.
– Jeg er åpen for å snakke med alle om dette, som jeg også har gjort tidligere, sier Ecclestone.
I fjor var F1-toppen i samtaler med opposisjonsgruppen al-Wefaq både i London og Bahrain.
– Vi ønsker ikke bråk. Vi ønsker ikke å se folk som krangler eller slåss om ting vi ikke kan forstå utenifra, for vi kan virkelig ikke forstå. Noen mennesker føler at det er vår (formel 1-sporten) feil at det er problemer, sier den styrtrike 82-åringen.
I 2011 måtte formel 1-runden i Bahrain avlyses på grunn av opptøyer. I fjor var det omfattende demonstrasjoner. (©NTB)